
Forretningsorden for Generalforsamling i BUPL Nordsjælland 

Kompetence.
Generalforsamlingen er fagforeningens øverste myndighed i alle anliggender, der alene vedrører fagforeningens forhold.

Sammensætning. 
Generalforsamlingen består af alle fremmødte medlemmer tilknyttet fagforeningen, jf. BUPL’s love § 45, stk. 1. 

Afvikling. 
1. Generalforsamlingen åbnes af formanden eller i dennes fravær af næstformanden. 

1. Formanden leder valget af dirigent. Valget foregår ved håndsoprækning.

1. Dirigenten konstaterer generalforsamlingens lovlige indvarsling og beslutningsdygtighed i henhold til lovene.

1. Der vælges en referent.

1. Der vælges et stemmeudvalg på mindst tre medlemmer.

1. Dirigenten oplæser dagsordenen, som for en ordinær generalforsamling mindst skal indeholde de i lovenes § 48 anførte punkter.

1. Under debatten af dagsordenens punkter får medlemmerne ordet i den rækkefølge, hvori de indtegner sig hos dirigenten. Denne skal tydeligt annoncere talerens navn eller nummer.

1. Indbudte gæster har mulighed for at overbringe en hilsen imellem dagsordenens punkter, og deltage i debatten med korte indlæg.

1. Ingen må tage ordet uden dirigentens tilladelse.

1. Taleren må nøje holde sig til det foreliggende emne og i øvrigt rette sig efter dirigentens anvisning.

1. Ethvert medlem har ret til mundtligt at stille forslag om indskrænkning af taletiden. Samt afslutning af debatten til punktet med indtegnede. Et sådant forslag skal straks sættes under afstemning.

1. Dirigenten kan bryde de indtegnede taleres rækkefølge for "en kort bemærkning", såfremt et medlem anmoder herom. Denne bemærkning må kun være af oplysende eller korrigerende art for selve sagens behandling og må ikke vare over et minut, i modsat fald skal taleren af dirigenten henvises til at få ordet efter tur.

1. Forlanger nogen ordet til forretningsordenen, skal det opgives til hvilket punkt.

1. Afstemninger afgøres ved simpelt stemmeflertal, bortset fra afstemninger om vedtægtsændringer, der afgøres med 2/3 flertal.

1. Alle personvalg afgøres ved skriftlig afstemning, såfremt det begæres af et medlem.

1. Såfremt et medlem begærer afholdt skriftlig afstemning om et af dagsordenens øvrige punkter, gennemføres dette.

1. I tilfælde af stemmelighed ved en sags afgørelse opretholdes den bestående tilstand.

1. Ændringsforslag sættes under afstemning forinden det forslag, hvortil det er stillet.

1. Forslagsstilleren kan få ordet som den sidste taler.

1. Kandidater sættes under afstemning i den rækkefølge, hvori de er foreslået. I tilfælde af stemmelighed ved valg afgøres rækkefølgen ved omvalg blandt de kandidater, der har opnået stemmelighed.

1. Fraværende kan ikke bringes i forslag, medmindre villighed til at modtage valg foreligger skriftligt.

1. Tvivlsspørgsmål, der ikke kan løses af nærværende forretningsorden, afgøres af dirigenten.

1. Eventuelt forslag om ny dirigent sættes straks under afstemning, der ledes af formanden.

1. Der føres beslutningsprotokol over generalforsamlingen. Denne underskrives af referent og dirigent.

